Diari Oficial de la Generalitat Valenciana


Sumari del DOGV 3966, del 26-03-2001 (2001/2362)

ORDRE de 5 de març de 2001, de la Conselleria d'Economia, Hisenda i Ocupació, per la qual es convoquen proves per a l'obtenció del certificat acreditatiu de Formació de Grau Intermedi en Prevenció de Riscos Laborals, per qui haja cursat els estudis inherents a l'obtenció del Certificat de Professionalitat de l'Ocupació de Prevencionista de Riscos Laborals.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3966

Data del DOGV
:   26-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/2362


Data del document
:   05-03-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * examen
    * formació professional
    * seguretat en el treball

ORDRE de 5 de març de 2001, de la Conselleria d'Economia, Hisenda i Ocupació, per la qual es convoquen proves per a l'obtenció del certificat acreditatiu de Formació de Grau Intermedi en Prevenció de Riscos Laborals, per qui haja cursat els estudis inherents a l'obtenció del Certificat de Professionalitat de l'Ocupació de Prevencionista de Riscos Laborals. [2001/M2362]
  
El Reial Decret 797/1995, de 19 de maig, pel qual s'estableixen directrius sobre els certificats de professionalitat i els corresponents continguts mínims de Formació Professional Ocupacional (BOE núm. 138, de 10 de juny), ha instituït i delimitat el marc a què han d'ajustar-se els certificats de professionalitat per referència a les seues característiques formals i materials, alhora que n'ha definit reglamentàriament la naturalesa essencial, el significat, l'abast i la validesa territorial, i, entre d'altres previsions, les vies d'accés per a obtenir-los.
  
El Reial Decret 949/97, de 20 de juny (BOE núm. 165, d'11 de juliol) regula el certificat de professionalitat corresponent a l'ocupació de prevencionista de riscos laborals, pertanyent a la família professional de serveis a les empreses, i conté les mencions configuradores de la citada ocupació, com ara les unitats de competència que en conformen el perfil professional, i els continguts mínims de formació idonis per a l'adquisició de la competència professional de la mateixa ocupació, juntament amb les especificacions necessàries per al desenvolupament de l'acció formativa.
  
Per al desenvolupament d'això, la Generalitat Valenciana, mitjançant la Conselleria d'Ocupació, Indústria i Comerç, va convocar cursos de Formació de Prevencionistes de Riscos Laborals amb les ordres de 9 de desembre de 1997 i de 12 de novembre de 1998, i de la Conselleria d'Ocupació, mitjançant l'Ordre de 21 de desembre de 1999.
  
La disposició addicional cinquena de l'Ordre Ministerial de 27 de juny de 1997 (BOE núm. 159, de 4 de juliol), per la qual es desplega el Reial Decret 39/1997, de 17 de gener, que aprova el Reglament dels Servicis de Prevenció, declara que l'obtenció del Certificat de Professionalitat de l'Ocupació de Prevencionista de Riscos Laborals habilitarà per a l'exercici de les funcions de grau intermedi prevista en l'article 36 del Reglament dels Serveis de Prevenció.
  
Estan pendents de desenvolupament els procediments per a l'obtenció de Certificat de Professionalitat de l'Ocupació de Prevencionista de Riscos Laborals, i és voluntat de la Conselleria d'Economia, Hisenda i Ocupació fer possible l'exercici de les funcions de grau intermedi del Sistema de Prevenció de Riscos Laborals a qui posseïsca la formació i els coneixements requerits per a l'obtenció del Certificat de Professionalitat de Prevencionista de Riscos Laborals.
  
D'acord amb el que manifesta el paràgraf anterior, es dicta aquesta ordre per la qual es convoca una prova d'avaluació per als qui hagen cursat els estudis inherents a l'obtenció del Certificat de Professionalitat de Prevencionista de Riscos Laborals, que ha de permetre a aquells demostrar que dominen el contingut del programa arreplegat en l'annex V del Reglament dels Serveis de Prevenció, de formació per a l'acompliment de les funcions de grau intermedi del Sistema de Prevenció de Riscos Laborals, i així, els qui superen aquesta prova seran acreditats per desenvolupar-lo.
  
Per això, i en ús de les facultats que m'atribueix l'article 35 de la Llei 5/1983, de 30 de desembre, de Govern Valencià,
  
ORDENE
  
Article 1. Objecte i àmbit
  
1. Per aquesta ordre es convoca una prova d'avaluació de coneixements, d'acord amb els continguts del programa establit per l'annex V del Reglament dels Serveis de Prevenció, aprovat pel Reial Decret 39/1997, de 17 de gener (BOE núm. 27, de 31 de gener).
  
2. La prova d'avaluació de coneixements que es convoca té caràcter extraordinari i es convoca per una sola vegada.
  
3. Podran presentar-se a la prova que es convoca, els qui en la data de publicació d'aquesta ordre hagueren participat amb aprofitament en una acció formativa adreçada a l'obtenció del Certificat de Professionalitat de Prevencionista de Riscos Laborals, d'acord amb el contingut del Reial Decret 949/97, de 20 de juny, a l'empara de les convocatòries d'ajudes en matèria de formació professional ocupacional previstes en les ordres de 9 de desembre de 1997 (DOGV núm. 3.142, de 15 de desembre) i de 12 de novembre de 1998 (DOGV núm. 3.377, de 20 de novembre), de la Conselleria d'Ocupació, Indústria i Comerç, i de l'Ordre de 21 de desembre de 1999 (DOGV núm. 3.651, de 23 de desembre), de la Conselleria d'Ocupació.
  
Article 2. Presentació de sol·licituds, documentació i termini
  
1. Les sol·licituds per a participar en aquesta prova d'avaluació seran presentades en les direccions territorials d'Ocupació de Castelló, València i Alacant, amb instància de sol·licitud en imprés normalitzat, que serà facilitat per les pròpies direccions territorials d'Ocupació.
  
També es podran presentar les sol·licituds en la forma que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/99, de 13 de gener.
  
2. Les instàncies de sol·licitud de participació hauran d'estar acompanyades dels següents documents:
  
- Fotocòpia compulsada del document nacional d'identitat.
  
- Documentació acreditativa d'haver cursat amb aprofitament els estudis inherents a l'obtenció del Certificat de Professionalitat de l'Ocupació de Prevencionista de Riscos Laborals, a l'empara de les convocatòries mencionades en l'article anterior.
  
3. El termini de presentació de sol·licituds serà de 15 dies hàbils a comptar des de l'endemà de la publicació d'aquesta ordre en el Diari Oficial de la Generalitat Valenciana.
  
Article 3. Admissió dels aspirants
  
1. Les llistes provisionals d'admesos i exclosos es faran públiques als taulers d'anuncis de les direccions territorials d'Ocupació de Castelló, València i Alacant, per a les instàncies presentades a les citades unitats administratives, i al tauler d'anuncis de la Direcció General de Treball i Seguretat Laboral per al total de les sol·licituds presentades. Aquestes llistes estaran exposades durant 10 dies hàbils.
  
2. Els sol·licitants podran esmenar, en el cas d'error o exclusió, els defectes en què hagen incorregut en la seua sol·licitud, o realitzar les al·legacions que tinguen per convenient en el termini de 10 dies hàbils comptats a partir de l'endemà de la publicació de la llista provisional d'admesos i exclosos, d'acord amb el que estableix l'article 71 de la citada Llei 30/1992, de 26 de novembre.
  
3. Transcorregut el termini anterior, vistes les al·legacions i esmenats els defectes, si pertocara, es faran públiques les llistes definitives d'admesos i exclosos, en igual forma i llocs que les llistes provisionals.
  
Article 4. Prova d'avaluació
  
La prova d'avaluació constarà de dues parts:
  
Part A: test de 100 preguntes amb resposta única, en relació amb el que especifica l'annex V (contingut mínim del programa de formació per a l'acompliment de les funcions de nivell intermedi) del Reial Decret 39/1997, de 17 de gener, pel qual s'aprova el Reglament dels Serveis de Prevenció.
  
La valoració d'aquesta part es realitzarà assignant 1 punt a cada resposta correctament contestada, restant una tercera part de punt per cada pregunta amb resposta inadequada i no considerant, a efectes de puntuació, les qüestions no contestades.
  
Part B: exercicis amb 10 supòsits que exigiran el maneig de taules, àbacs, càlculs numèrics i la resta de recursos tècnics propis de l'ocupació de prevencionista de riscos laborals.
  
Article 5. Lloc i data de la prova d'avaluació
  
La prova d'avaluació tindrà lloc el dia, a l'hora i als llocs que, amb antelació superior a 48 hores, s'anunciaran als taulers d'anuncis de les direccions territorials d'Ocupació de Castelló, València i Alacant, i al tauler d'anuncis de la Direcció General de Treball i Seguretat Laboral.
  
Article 6. Publicitat de les llistes
  
1. Després de finalitzar la prova d'avaluació, el tribunal qualificador farà pública la llista amb la puntuació obtinguda per cada aspirant, als taulers d'anuncis de les direccions territorials d'Ocupació de Castelló, València i Alacant, per a les instàncies presentades a les citades unitats administratives, i al tauler d'anuncis de la Direcció General de Treball i Seguretat Laboral per al total de les sol·licituds presentades.
  
2. La superació de la prova suposa la superació de cada una de les seues parts. Per a la superació de la part A caldrà obtenir una valoració superior a 70 punts, i per a la superació de la part B caldrà donar resposta adequada, almenys, a set dels supòsits.
  
Article 7. Acreditació de formació de nivell intermedi en prevenció de riscos laborals
  
Qui supere la prova d'avaluació rebrà un certificat del director general de Treball i Seguretat Laboral que acredite la formació per a l'exercici de les funcions de nivell intermedi del Sistema de Prevenció de Riscos Laborals.
  
Article 8. Tribunal
  
1. El tribunal qualificador de la prova d'avaluació estarà presidit pel director general de Treball i Seguretat Laboral; seran vocals els directors territorials d'Ocupació i els directors dels gabinets de Seguretat i Higiene en el Treball de Castelló, València i Alacant, i actuarà com a secretari el cap del Servei de Condicions de Treball.
  
2. El funcionament del citat tribunal qualificador s'ajustarà, per als òrgans col·legiats, al que estableix la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 9. Recursos
  
Contra els actes del tribunal qualificador, s'hi podrà interposar recurs d'alçada davant del conseller d'Economia, Hisenda i Ocupació, en el termini d'un mes a comptar des de l'endemà de la data de la publicació, de conformitat amb el que disposen els articles 107, 114 i 115 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/99, de 13 de gener.
  
Disposicions finals
  
Primera
  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 5 de març de 2001
  
El conseller d'Economia, Hisenda i Ocupació,